Πέθανε ο Μπόρις Γιέλτσιν
συλλυπητήρια εξέφρασε ο πρόεδρος Μπούς και ηγέτες απ' όλο το κόσμο
O πρώην πρόεδρος της Ρωσίας, Μπάρις Γιέλτσιν, απεβίωσε την Δευτέρα σε ηλικία 76 ετών και ο Ρώσος πρόεδρος, Βλαντιμίρ Πούτιν, κήρυξε την Τετάρτη ημέρα εθνικού πένθους. Αξιωματούχοι του Κρεμλίνου είπαν ότι η σορός του Μπάρις Γιέλτσιν θα εκτεθεί σε λαϊκό προσκύνημα σε καθεδρικό ναό της Μόσχας, πριν την ταφή του στο κοιμητήριο Νοβοντέβιτσυ, στην ρωσική πρωτεύουσα. Ο Μπάρις Γιέλτσιν ήταν ο πρώτος λαϊκά εκλεγμένος Ρώσος πρόεδρος, που ξεκίνησε την πολιτική του σταδιοδρομία μέσα από τους κόλπους του κομμουνιστικού κόμματος, για να γίνει τελικά ο επικεφαλής του στη Μόσχα. Το 1991 ανέλαβε την προεδρία της Ρωσίας και ακολούθησε πολιτική που οδήγησε στην διάλυση της Σοβιετικής Ένωσης. Το 1996 επανεξελέγη στην προεδρία της χώρας, αλλά ήδη υπέφερε από καρδιακά προβλήματα και υπέστη εγχείρηση πολλαπλού μπαιπάς. Η κατάσταση της υγείας του επιδεινωνόταν και έτσι αναγκάστηκε να παραιτηθεί τον Δεκέμβριο του 1999, μεταβιβάζοντας την εξουσία στον νύν πρόεδρο Πούτιν. Στο μεταξύ, ηγέτες απ’ όλο τον κόσμο εκφράζουν συλλυπητήρια για τον θάνατο του Μπάρις Γιέλτσιν. Ο πρόεδρος Μπούς χαρακτήρισε τον εκλιπόντα «ηγετική φυσιογνωμία» που έπαιξε καίριας σημασίας ρόλο στα πολιτικά δρώμενα της χώρας του, καθώς διαλυόταν η Σοβιετική Ένωση. Τον εξήρε επίσης για το ρόλο του στην θεμελίωση της ελευθερίας στη Ρωσία. Επίσης ο πρώην πρόεδρος των ΗΠΑ, Μπιλ Κλίντον, δήλωσε ότι «η τύχη χάρισε στον Μπάρις Γιέλτσιν την εξουσία σε μια δύσκολη περίοδο, αλλά η ιστορία θα τον κρίνει επιεικώς λόγω του θάρρους και της επιμονής του σε μέγιστης σημασίας θέματα, όπως η ειρήνη, η ελευθερία και η πρόοδος». Από την πλευρά του, ο Βρετανός πρωθυπουργός, Τόνυ Μπλέαρ, χαρακτήρισε τον πρώην Ρώσο ηγέτη «αξιοθαύμαστο άνθρωπο, που έπαιξε καίριας σημασίας ρόλο σε μία κρίσιμη καμπή της Ρωσικής ιστορίας». Επίσης ο γ.γ. των ΗΕ, Μπαν Κι Μούν, δήλωσε ότι ο Μπάρις Γιέλτσιν θα παραμείνει στην ιστορία για τον κρίσιμης σημασίας ρόλο του στην προώθηση πολιτικών και οικονομικών μεταρρυθμίσεων στη Ρωσία και για την καλλιέργεια στενότερων σχέσεων μεταξύ Ανατολής και Δύσης. Μιλώντας από την κρατική τηλεόραση, ο Ρώσος πρόεδρος Βλαντιμίρ Πούτιν εξήρε τον προκάτοχο του, λέγοντας ότι εκείνος ξεκίνησε μια νέα εποχή που οδήγησε στην γέννηση μιας ελεύθερης και δημοκρατικής Ρωσίας. Ο γ.γ. του ΝΑΤΟ, Γιαπ ντε Χούπ Σέφερ, δήλωσε ότι ο Μπάρις Γιέλτσιν θα μείνει στην μνήμη όλων σαν ο άνθρωπος που βοήθησε στο να ξεπεραστεί η βαριά κληρονομιά του Ψυχρού Πολέμου.